पार्की दाजुभाइको उल्लास
पार्की दाजुभाइलाई एकैदिन स्वर्ण जितेर खुसी साट्ने व्यग्रता थियो । नवौं राष्ट्रिय खेलकुदको अन्तिम दिन पोखरा रंगशालाको ट्रयाकमा गोपीचन्द्र र शिवराजले स्वर्ण जित्दै खुसी बाँड्दाको क्षण त्यही व्यग्रताको द्योतक थियो ।
पोखरा — पार्की दाजुभाइलाई एकैदिन स्वर्ण जितेर खुसी साट्ने व्यग्रता थियो । नवौं राष्ट्रिय खेलकुदको अन्तिम दिन पोखरा रंगशालाको ट्रयाकमा गोपीचन्द्र र शिवराजले स्वर्ण जित्दै खुसी बाँड्दाको क्षण त्यही व्यग्रताको द्योतक थियो ।बिहीबार गोपीचन्द्रले ५ हजार मिटर दौडमा स्वर्ण जिते भने केहीबेरमै शिवराजले २०० मिटर दौडको स्वर्ण आफ्नो नाममा लेखाए । सुरुमै दाजुभाइ स्वर्ण जितेर खुसी साट्न चाहन्थे । तर, शिवराजले १०० मिटर दौडमा स्वर्ण जिते पनि गोपीले १० हजार मिटरको रजतमा चित्त बुझाएका थिए । दुवै एपीएफका खेलाडी हुन् ।अन्तिम दिन गोपीको इभेन्टमा कर्णाली प्रदेशका दुर्गाबहादुर बुढा कडा प्रतिस्पर्धी थिए । दुर्गाले ३ हजार मिटर स्टिपल चेजमा स्वर्ण जितिसकेका थिए । भारतीय सेनामा रहेका धावक दुर्गाका कारण आफ्नो दाइको इभेन्टप्रति शिवराज ढुक्क बन्न सकेका थिएनन् ।गोपीले दुर्गालाई उछिन्दै स्वर्ण जितेपछि शिवराजको सपना पूरा भएको थियो । गोपीले १४ मिनेट २९.६७ सेकेन्डबाट स्वर्ण टच गर्दा दुर्गाको समय १४ मिनेट २९.९३ सेकेन्ड थियो । आठौं राष्ट्रियमा पनि गोपी र दुर्गाको प्रतिस्पर्धा थियो । उनले दुर्गालाई पछाडि पार्दै स्वर्ण जितेका थिए । यसपालि पनि त्यसै गरे । आर्मीका धावक मुकेश पालले १४ मिनेट ३६.६० सेकेन्डसाथ कांस्य जिते । स्वर्ण जितेपछि शिवराजले भने, ‘आज मेरोभन्दा पनि दाइको स्वर्णप्रति चिन्ता थियो । दाइले जित्दा धेरै खुसी छु ।’ ३३ वर्षीय गोपीचन्द्रले राष्ट्रिय खेलकुदको ५ हजार मिटरमा लगातार तीन स्वर्ण जितेका छन् । उनले सातौं र आठौंको सफलतालाई निरन्तर पारे । ‘हाम्रा लागि बृहत राष्ट्रिय खेलकुद ओलम्पिकसरह हो । यसमा पदक जित्नुको खुसी नै बेग्लै हुन्छ,’ गोपीचन्द्रले भने, ‘१० हजार पनि जित्छु भन्ने थियो तर सकिनँ । ५ हजारमा लगातार तेस्रो स्वर्ण जित्न सकें, यसमै खुसी छु ।’ उनको स्वर्ण जितमा प्रशिक्षक प्रमिला रिजालको खुसी पनि बेग्लै थियो । गोपीको स्वर्ण जितका लागि आफूले प्रार्थना गरिरहेको रिजालले सुनाइन् । गोपीचन्द्रले अब आफू म्याराथनमै केन्द्रित रहने बताए । भने, ‘५ हजार मिटर मेरो वेस्ट इभेन्ट हो । दौडन्न भन्दा पनि मन मान्दैन । त्यसैले दौडिहालें र बृहत राष्ट्रियमा ह्याट्रिक स्वर्ण भयो । अब भने म्याराथनमै केन्द्रित हुन्छु ।’ उनले १३ औं सागमा पनि ५ हजारमै स्वर्ण जितेका थिए ।३० वर्षीय शिवराज नवौं राष्ट्रियमा स्प्रिन्टका नयाँ स्टार भएर निस्किए । १०० मिटर दौड र ४ गुणा १०० मिटर रिलेमा स्वर्ण जितेका उनले अन्तिम दिन एक स्वर्ण र एक रजत थपे । उनले २०० मिटर दौडमा स्वर्ण र ४ गुणा ४०० मिटर रिलेमा रजत जितेका हुन् । शिवराजले २१.९१ सेकेन्डबाट स्वर्णको दूरी तय गरे । उनका निकट रहेका एपीएफकै आशिष चौधरीले २२.०५ सेकेन्डबाट रजत जिते । आशिष प्रतियोगिताका साबिक च्याम्पियन हुन् । आर्मीका युवराज विकले कांस्य जित्न २२.५० सेकेन्ड लगाए । शिवराजले आफूले जितेपछि भने, ‘स्प्रिन्टमा राम्रो गर्छु भनेर मिहिनेत गरिरहेको छु । स्प्रिन्टमा इतिहास बनाउँछु । राष्ट्रियमा सफलता पाए‘ । एकदमै खुसी छु ।’ साग र एसियन गेम्समा उत्कृष्ट प्रदर्शन गर्ने लक्ष्य रहेको उनले सुनाए ।निशाको पुनरागमनमहिला २०० मिटरको स्वर्ण लुुम्बिनीकी निशा चौधरीले जितिन् । अनुभवको कमी हुँदा १०० मिटरको स्वर्ण गुमाएकी उनले बिहीबार २५.२४ सेकेन्डबाट स्वर्ण जितेकी हुन् । प्रतियोगिता उनको यो पहिलो स्वर्ण हो । एपीएफकी रमिताकुमारी थारूले २५.९५ सेकेन्डबाट रजत जितिन् । पुलिसकी लक्ष्मी साउदले २७.५२ सेकेन्डले कांस्य जितिन् । १०० मिटरको हिट चरणमा निशाले कीर्तिमानी प्रदर्शन गरे पनि फाइनलमा ओलम्पियन सरस्वती चौधरीले स्वर्णमा कब्जा जमाएकी थिइन् ।असारमा सम्पन्न राष्ट्रपति रनिङ सिल्डमै सिनियरका कीर्तिमानसमेत उछिन्ने प्रदर्शन गरेकी निशाले आफ्नो जित प्रशिक्षक पद्मा चौधरीप्रति समर्पित गरिन् । प्रशिक्षक चौधरीले निशा एकदमै क्षमतावान र अनुशासित खेलाडी भएकाले उसको भविष्य राम्रो रहेको बताइन् । पद्मा पनि पूर्वकीर्तिमानी खेलाडी हुन् । लुम्बिनीका लागि निशाको स्वर्ण दोस्रो हो । यसअघि संगीता अधिकारीले डिस्कस थ्रोमा स्वर्ण जितेकी थिइन् ।महिला ट्रिपलजम्पको स्वर्ण एपीएफकी शिला चौधरीले जितिन् । उनले ११.०१ मिटर जम्प गरेर स्वर्ण जितिन् । नवौं राष्ट्रियमा उनको यो पहिलो स्वर्ण हो । डेंगीबाट तंग्रिएकी निशाले आठौंमा पनि स्वर्ण जितेकी थिइन् । पुलिसकी सीमा चौधरीले रजत जितिन् । अघिल्लोपल्ट भन्दा सुधार गरेकी सीमाले १०.७६ मिटर जम्प गरिन् । आठौंमा उनको नाममा कांस्य थियो । यसपालि कांस्य जित्दा एपीएफकी रन्जिता राईले ९.९१ मिटरको प्रदर्शन गरिन् ।पुरुष ट्रिपलजम्पमा आर्मीका डिल्ली खत्रीले स्वर्ण जितेका छन् । उनले १३.५५ मिटर जम्प गर्दै स्वर्ण जिते । उनले लङजम्पमा रजत जितेका थिए । पुलिसका चन्द्रदेव जोशी (१३.५५ मिटर) र वाग्मतीका सुदीप महतो (१३.४४ मिटर) रजत र कांस्य जित्न सफल भए । रिलेको रौनक ४ गुणा ४०० मिटरको रिलेमा महिला र पुरुष दुवैको स्वर्ण आर्मीले जितेको छ । महिला रिलेमा एपीएफका खेलाडीले पहिलो स्थानमा रहेर दूरी पार गरेका थिए । तर ५०० मिटर दूरीभन्दा अगाडि नै एपीएफका खेलाडीले ट्रयाक परिवर्तन गरेर दौडेकाले डिस्क्वालिफाइ घोषित गरिएपछि आर्मी स्वर्णको हकदार भएको थियो । आर्मीका लागि भाग्यशाली बनेको यो स्वर्णले जयरानीको गलामा व्यक्तिगत ५ स्वर्ण पदक झुन्ड्याएको छ । एथलेटिक्समा ५ स्वर्ण जित्ने उनी एक्ली खेलाडी हुन् । जयरानीले यसअघि नै १०० मिटर हर्डल्स, ४०० मिटर हर्डल्स, ४ गुणा १०० मिटर रिलेसहित लङजम्प स्वर्ण जितिसकेकी थिइन् । चार वर्षयता आर्मीबाट खेल्दै आएकी जयरानीको गलमा ४ गुणा ४०० मिटर रिलेको स्वर्ण थपियो । रिलेको उनको टिमबाट ओलम्पियन सरस्वती भट्टराई, निर्मला थापा र कलेशी चौधरीले प्रतिस्पर्धा गरेका थिए । उनीहरूले ४ मिनेट ०२.७८ सेकेन्डको समय लिए । रजत लुम्बिनी र कांस्य वाग्मतीको भागमा परेको थियो । लुम्बिनीले ४ मिनेट १४.८० सेकेन्डबाट रजत जित्दा निशा थारू, सम्झना थारू, अरुणा रिजाल र रामकुमारी थारूले प्रतिस्पर्धा गरेका थिए । दुई स्वर्णधारी सन्तोषी श्रेष्ठको वाग्मतीले कांस्य जित्दा ४ मिनेट २२.७९ सेकेन्ड लियो । वाग्मतीमा सन्तोषीसहित अञ्जु खड्का, रजिना दुलाल र स्वागता खाइजु थिए । १० हजार र ५ हजारमा स्वर्ण जितेकी सागकी स्वर्णधारी सन्तोषीको खातामा कांस्य थपिएको हो ।सोमको तेस्रो स्वर्णपुरुष ४०० मिटर रिलेमा आर्मीले जितेको स्वर्णले सोमबहादुर कुमालको व्यक्तिगत तीन स्वर्ण पुगेको छ । उनको टिम (रामप्रसाद थारू, जीवन चौधरी र प्रकाश दनुवार) ले ३ मिनेट १८.३६ सेकेन्डबाट स्वर्ण जितेको हो । सोमबहादुरले ४०० र ८०० मिटर दौडमा उत्कृष्ट प्रदर्शन गर्दै स्वर्ण जितेका थिए । एपीएफका नीरप्रताप महतो, आशिष चौधरी, शिवराज पार्की र सन्दीप नेपालीको टिमले ३ मिनेट २५.८२ सेकेन्डबाट रजत तथा पुलिसका विकेश घिमिरे, विश्वराम कु‘वर, राजमान नगरकोटी र टीकाराम लोप्चनको टिमले ३ मिनेट २९.३५ सेकेन्डले कांस्य जितेको थियो । आर्मी टिम च्याम्पियननवौं राष्ट्रियको एथलेटिक्समा आर्मीले १९ स्वर्ण, १३ रजत र १३ कांस्य जितेर टिम च्याम्पियनको ट्रफी उचाल्यो । आर्मी आठौंमा २१ स्वर्ण जितेको थियो । एपीएफले यसपालि दुई स्वर्ण थप्दै १० स्वर्णसहित ३० पदक जितेर दोस्रो भयो । आठौंमा एपीएफको आठ स्वर्ण थियो । पुलिसले २ स्वर्ण, ७ रजत र ६ कांस्य जित्दै तेस्रो हु‘दा वाग्मती र लुम्बिनीले समान २ स्वर्ण तथा गण्डकी र कर्णालीले समान एक स्वर्णमा नाम लेखाए । शिवराज र जयरानी उत्कृष्टजयरानी र शिवराज प्रतियोगिताको उत्कृष्ट खेलाडी बनेका छन् । जयरानीले ५ स्वर्ण र शिवराजले ३ स्वर्ण र एक रजत पदक जितेका थिए । दाङमा भएको आठौं राष्ट्रिय खेलकुदमा जयरानीले ४ स्वर्ण र १ कांस्य पदक जितेकी थइन् । शिवराजले पनि दाङमा दुई स्वर्ण र एक रजत जितेका थिए ।चार वर्षदेखि आर्मी क्लबबाट खेल्दै आएकी जयरानीले आफ्नो लक्ष्य अब अन्तर्राष्ट्रिय स्तरमा पदक जित्नु रहेको बताइन् । उनले भनिन्, ‘यो सफलतालाई जोगाएर साग खेलकुदमा पदक जित्ने गरी मिहिनेत गर्नेछु ।’